Nem vigyáznak a cégek a munkásokra, sok a bírság
Munkavédelmi bírságok armadáját kellett kiszabnia a Nemzetgazdasági Minisztériumnak, mert az építőiparban vagy a mezőgazdaságban sok előírást nem tartanak be.
A munkáltatók 83,5 százalékánál találtak valamilyen munkavédelmi szabálytalanságot az ellenőrök az idei első fél évben, a felügyelők 228 esetben több mint 50 millió forint munkavédelmi bírságot szabtak ki – olvasható a Nemzetgazdasági Minisztérium munkafelügyeleti főosztályának jelentésében.

Az idei első fél évben csaknem 7000 munkáltatónál végeztek vizsgálatot. Az egészséget nem veszélyeztető és a biztonságos munkavégzésre vonatkozó szabályok betartásának ellenőrzése során 140 775 dolgozó munkavégzési körülményeit vizsgálták, és az ellenőrzött dolgozók 64,1 százalékánál tapasztaltak rendellenességet. Ez az eredmény 2,3 százalékponttal haladta meg az előző év azonos időszakában mért adatot.

A munkavédelmi hatóság megállapította, hogy a szabálytalan körülmények között foglalkoztatottak 34,4 százalékának, vagyis több mint 31 ezer embernek súlyos szabálytalanságok mellett kellett dolgoznia. Az ellenőrzéseket elsősorban a mezőgazdaság, a feldolgozóipar, a gépipar és az építőipar területén végezték, ahol a munkavállalók egészségének, biztonságának veszélyeztetése gyakoribb és súlyosabb is – jelezte a hatóság. 

Képünk illusztráció.

Az összes intézkedésen belül 59,6 százalék munkavédelmi intézkedés volt, a munkabiztonsági intézkedések aránya 27,4 százalékot tett ki, a munkaegészségügyi intézkedések aránya pedig 13 százalékot. A munkáltatói mulasztások közül kiemelkedő volt a nem megfelelő munkaeszközök biztosítása, az intézkedések 7,8 százaléka erre a területre vonatkozott, szinte ugyanilyen arányban kellett eljárni a villamosbiztonsági hiányosságok ügyében is. A harmadik legtöbb intézkedést a munkavédelmi ismeretek hiánya miatt hozták, az összes eljárás 6,2 százaléka volt ilyen.

A jelentés szerint a felügyelők 228 esetben, több mint 50 millió forint értékben szabtak ki munkavédelmi bírságot, 87 esetben, több mint 5 millió forint értékben pedig eljárási bírság megfizetésére kötelezték az érintetteket.
Gazdaság